શિવસેના અને ભારતીય જનતા પાર્ટી સરકારમાં સાથે હોવા છતાં સમયે-સમયે એકમેકને પછાડવા માટેના પ્રયાસ કરતી રહે છે. ગઈ કાલે પણ પ્રકાશ મહેતાએ આપેલા આશ્વાસનની શિવસેનાના કાર્યકર અને સ્થાનિક રહેવાસી સચિન કસારેએ ટીકા કરતાં ‘મિડ-ડે’ને કહ્યું હતું કે ‘અમને પ્રકાશ મહેતા ૩૦ વર્ષથી આ મુદ્દે લટકાવી રહ્યા છે. અત્યારે હાઉસિંગ અને પુનર્વસન મિનિસ્ટર હોવાથી તેઓ અમને પળભરમાં પુનર્વસન અપાવી શકે છે, પરંતુ તેઓ દર વખતે વાયદા જ આપ્યા કરે છે. અમે થોડા-થોડા સમયે માનસિક તાણમાં આવી જઈએ છીએ. અમારા પુનર્વસન માટે આખરી નિર્ણય લેવાતો જ નથી. આજે પણ ચાર મહિનાનો સમય આપવામાં આવ્યો છે. ચાર મહિના પછી ફરીથી અમારે ટેન્શનમાં રહેવું પડશે. અભયદાન પ્રકાશ મહેતાને લીધે નહીં, કોર્ટના ચુકાદાને લીધે મળ્યું છે. ચોમાસામાં માનવતાની દૃષ્ટિએ સ્લમ ન તોડવાનો કોર્ટનો આદેશ છે.’